CELEX: 32019H0429(01)
Language: ro
Date: 2018-10-10 00:00:00
Title: Recomandarea nr. H2 din 10 octombrie 2018 privind includerea unor caracteristici de autentificare în documentele portabile care sunt eliberate de instituția unui stat membru și care fac dovada statutului unei anumite persoane în scopul aplicării Regulamentelor (CE) nr. 883/2004 și (CE) nr. 987/2009 ale Parlamentului European și ale Consiliului (Text cu relevanță pentru SEE și Elveția.)

29.4.2019   
            
            
               RO
            
            
               Jurnalul Oficial al Uniunii Europene
            
            
               C 147/6
            
         
      RECOMANDAREA NR. H2
      din 10 octombrie 2018
      privind includerea unor caracteristici de autentificare în documentele portabile care sunt eliberate de instituția unui stat membru și care fac dovada statutului unei anumite persoane în scopul aplicării Regulamentelor (CE) nr. 883/2004 și (CE) nr. 987/2009 ale Parlamentului European și ale Consiliului
      (Text cu relevanță pentru SEE și Elveția)
      (2019/C 147/05)
      COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
      având în vedere articolul 72 litera (a) din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), conform căruia Comisia administrativă are responsabilitatea de a trata toate chestiunile administrative sau de interpretare care decurg din dispozițiile respectivului regulament și ale Regulamentului (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (2),
      având în vedere articolul 5 din Regulamentul (CE) nr. 987/2009 referitor la valoarea juridică a documentelor și a documentelor justificative care fac dovada statutului unei anumite persoane,
      acționând în conformitate cu condițiile prevăzute la articolul 71 alineatul (2) din Regulamentul (CE) nr. 883/2004,
      întrucât:
      
                  (1)
               
               
                  Articolul 5 din Regulamentul (CE) nr. 987/2009 prevede că documentele eliberate de către instituția unui stat membru și care fac dovada statutului unei anumite persoane în scopul aplicării Regulamentelor (CE) nr. 883/2004 și (CE) nr. 987/2009 sunt acceptate de către instituția celuilalt stat membru atât timp cât aceste documente nu au fost retrase sau declarate nule de către statul membru în care au fost emise.
               
            
                  (2)
               
               
                  Comisia administrativă stabilește structura și conținutul documentelor portabile care urmează să fie folosite de toate statele membre în această privință.
               
            
                  (3)
               
               
                  Pentru a se asigura aplicarea corectă a normelor în materie de coordonare, este important ca aceste documente să aibă elemente de securitate îmbunătățite.
               
            
                  (4)
               
               
                  Comisia administrativă a adoptat Recomandarea nr. A1 privind eliberarea atestatului menționat la articolul 19 alineatul (2) din Regulamentul (CE) nr. 987/2009 al Parlamentului European și al Consiliului (3), recomandare care propune măsuri pentru prevenirea falsificării documentului portabil A1.
               
            
                  (5)
               
               
                  Se recomandă ca măsurile de prevenire a falsificării adoptate prin recomandarea A1 în ceea ce privește documentul portabil A1 să se aplice și altor documente portabile eliberate persoanelor care fac dovada propriului statut juridic în scopul aplicării Regulamentelor (CE) nr. 883/2004 și (CE) nr. 987/2009.
               
            
                  (6)
               
               
                  Statele membre pot decide să nu aplice prezenta recomandare în ceea ce privește documentele portabile care nu fac dovada statutului juridic al persoanelorși al căror scop principal este comunicarea de informații între instituția competentă și persoana în cauză, și anume documentele portabile P1 și U3.
               
            
                  (7)
               
               
                  Cardul european de asigurări sociale de sănătate, care prezintă caracteristici specifice descrise în detaliu în Decizia nr. S1 din 12 iunie 2009 privind cardul european de asigurări sociale de sănătate (4) și Decizia nr. S2 din 12 iunie 2009 privind specificațiile tehnice ale cardului european de asigurări sociale de sănătate (5), este exclus din domeniul de aplicare al prezentei recomandări,
               
            RECOMANDĂ SERVICIILOR ȘI INSTITUȚIILOR COMPETENTE URMĂTOARELE:
      
                  1.
               
               
                  Pentru a se preveni falsificarea documentelor portabile care sunt eliberate de instituția unui stat membru către o persoană și care fac dovada statutului persoanei respective în scopul aplicării Regulamentelor (CE) nr. 883/2004 și (CE) nr. 987/2009, se recomandă includerea în aceste documente a unor caracteristici de autentificare, și anume:
                  
                              (a)
                           
                           
                              dacă sunt eliberate manual, documentele portabile ar trebui să includă o semnătură manuală și o ștampilă cu cerneală și să fie tipărite pe ambele pagini ale unei foi. Foile ar trebui să fie legate împreună în așa fel încât să nu poată fi separate cu ușurință. Acest lucru se poate realiza, de exemplu, prin plierea colțului din stânga sus, capsarea colțului și aplicarea unei ștampile pe verso;
                           
                        
                              (b)
                           
                           
                              dacă sunt eliberate în format electronic, documentele portabile ar trebui să aibă un număr de serie sau un număr de identificare pe fiecare pagină. În acest caz, nu sunt necesare semnarea manuală și ștampilarea cu cerneală.
                           
                        
            
                  2.
               
               
                  În plus, se recomandă ca fiecare document portabil eliberat să fie înregistrat în așa fel încât autenticitatea sa să poată fi verificată cu ușurință și rapid de către instituția care l-a eliberat.
               
            
                  3.
               
               
                  Statele membre informează Comisia administrativă cu privire la diferitele modalități de eliberare, de către instituțiile lor, a documentelor portabile cuprinse în domeniul de aplicare al prezentei recomandări. Delegațiile din cadrul Comisiei administrative transmit aceste informații instituțiilor lor respective.
               
            
                  4.
               
               
                  Prezenta recomandare se publică în Jurnalul Oficial al Uniunii Europene. Prezenta recomandare intră în vigoare în prima zi a lunii care urmează primelor trei luni calendaristice de la publicarea ei.
               
            
         
            
               Președintele Comisiei administrative
            
            Bernhard SPIEGEL
         
      
      
         (1)  JO L 166, 30.4.2004, p. 1.
      
         (2)  JO L 284, 30.10.2009, p. 1.
      
         (3)  JO C 183, 29.5.2018, p. 5.
      
         (4)  JO C 106, 24.4.2010, p. 23.
      
         (5)  JO C 106, 24.4.2010, p. 26.